"Setswana Puo ya gae (HL)/P2 8 DBE/Ngwanaitseele 2018 NSC – Memorantamo POTSO 8: POTSO YA TLHAMO OMPHILE UMPHI MODISE – DPS Monyaise ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa.  Thuto ya mo pading e na le mo e tshwanang le mo e farologanang teng le e re itemogelang yona mo matshelong a rona gompieno.  Monnamogolo Ofentse o file Modise thuto ya mo gae le ya kwa sekolong. O mo rutile ka ga naga, go disa gammogo le gore mosimane fa pula e na a le kwa madisong, ga a sianele gae, mme o iphutha ka motlhotlho.  Thuto ya mo pading e farologana le ya segompieno gonne gompieno go ikamanngwa le tlhabologo. Bana ka bontsi ba setse ba romelwa kwa dikolong, ka jalo ga ba bone thuto e ntsi ya go disa le go ithuta ka tsa naga. Bana le fa ba rutiwa ka ga setso, ga ba tseye batsadi tsiya gonne metlha ya gompieno e fetogile go sa kgathalesege gore ke kwa magaeng kgotsa mo metsesetoropong.  Kwa Matile go ne go agilwe sekolo se go neng go solofetswe fa se tlaa fatlhosa ba bantsi mo motseng.  Dingwaga di le pedi di fetile ba ise ba bone maungo a matsapa a bona gonne e ne e re temo e tla, basimane ba ye go lema, basetsana ba ye go apeela balemi, mme sekolo se sale se le lolea.  Batho ba kwa Matile ba ne ba sa rate lesedi ka batsadi ba bana ba ise ba lemoge molemo wa thuto. Batsadi ba ne ba se na maikaelelo a go rutela pele bana ba bona.  Modise ke ena fela a le esi yo o neng a tla sekolong ‘tsatsi lengwe le lengwe, mme bana ba mo motseng bona ba tla motlhang batsadi ba ratang.  Gompieno batsadi ba itse molemo wa thuto, mme ba romela bana kwa dikolong ka ba itse gore thuto ke seikokotlelo sa botshelo. Tota le kwa metseselegaeng, bontsi jwa batsadi ba romela bana kwa sekolong ka go le mo nakong ya tlhabologo.  Modise o ya go ithutela borutisi kwa Natala, mme ba dira phoso ya go tlhola ba thuma kwa nageng. Fa ba boela kwa sekolong, ba ne ba fitlha ba newa kotlhao e e bokete ya go nosetsa mo tshingwaneng ba beile dikgamelo mo maruding.  Gompieno kotlhao e e bokete e mogokgo Madolo a e neileng boModise e kgatlhanong le ditshwanelo tsa baithuti. Gompieno baithuti ga ba tlhole ba itewa le go dirisiwa ditiro tse di bokete jaaka go nosetsa tshingwana ba beile dikgamelo mo maruding. Go na le kgonagalo ya gore ba ka ya kwa sepodising go ya go tlhatlhela kgetsi mabapi le dikgobalo tse ba di boneng fa ba ne ba rorisiwa metsi.  Kwa sekolong sa ga mogokgo Madolo, moithuti mongwe le mongwe o ne a na le tshingwana ya gagwe e a e tlhokomelang. Mogokgo Madolo o ne a sa amogele madi a sekolo go tswa kwa batsading. Baithuti ba ne ba tshwanetse go dira bonnete jwa gore ba tlhokomela ditshingwana tsa bona, gore di ba ungwele go ba kgontsha go duelela dithuto tsa bona.  Gompieno batsadi ke bona ba duelelang baithuti madi a sekolo, mme ga se maikarabelo a baithuti go kgobokanya madi a go tsweletsa dithuto tsa bona gonne go sa tshwane le kwa sekolong sa ga Mogokgo Madolo kwa ba neng ba rutiwa go tsaya maikarabelo pele ba ka dira. [25] Kwalololo e ileditswe Phetla"